
ΕΛΛΗΝΙΚΗ ΔΗΜΟΚΡΑΤΙΑ

ΝΟΜΟΣ ΒΟΙΩΤΙΑΣ

ΔΗΜΟΣ ΛΕΒΑΔΕΩΝ                                     
Λιβαδειά 11/11/2024
ΑΝΑΚΟΙΝΩΣΗ
Ρύθμιση καταβολής ληξιπρόθεσμων οφειλών προς το Δήμο
Ο Δήμος Λεβαδέων, στα πλαίσια του ν. 5143/2024 (ΦΕΚ 161/11.10.2024 τεύχος Α') «Ρυθμίσεις για τους χερσαίους συνοριακούς σταθμούς, την ενίσχυση των Οργανισμών Τοπικής Αυτοδιοίκησης και λοιπές διατάξεις», ανακοινώνει τη ρύθμιση οφειλών που έχουν βεβαιωθεί έως 31.10.2024. 

Δικαιούχοι υπαγωγής στην ανωτέρω ρύθμιση είναι:

Α) Φυσικά πρόσωπα τα οποία πληρούν τα κριτήρια του ευάλωτου οφειλέτη, σύμφωνα με την περ. α) του άρθρου 217 του ν. 4738/2020 (Α’207), περί ευάλωτου οφειλέτη, και έχουν εκδώσει βεβαίωση ευάλωτου οφειλέτη, σύμφωνα με την περ. β) του ίδιου άρθρου.

Β) Φυσικά πρόσωπα τα οποία δεν ανήκουν στην κατηγορία του ευάλωτου οφειλέτη

Γ) Νομικά πρόσωπα

Στον ανωτέρω Νόμο ορίζεται ότι οι αιτήσεις υποβάλλονται έως την 31η.1.2025. 
Συγκεκριμένα:
Α. Οι οφειλές από φυσικά πρόσωπα που πληρούν τα κριτήρια του ευάλωτου οφειλέτη [σύμφωνα με την περ. α) του άρθρου 217 του ν. 4738/2020 (Α’207), περί ευάλωτου οφειλέτη, και έχουν εκδώσει βεβαίωση ευάλωτου οφειλέτη, σύμφωνα με την περ. β) του ίδιου άρθρου] δύναται, ύστερα από αίτηση του οφειλέτη προς την αρμόδια για την είσπραξή τους υπηρεσία του οικείου δήμου ή της οικείας περιφέρειας ή του νομικού τους προσώπου, να ρυθμίζονται και να καταβάλλονται με απαλλαγή από τις προσαυξήσεις και τόκους εκπρόθεσμης καταβολής του Κώδικα Είσπραξης Δημοσίων Εσόδων (ν. 4978/2022, Α’ 190), καθώς και από τα πρόστιμα λόγω εκπρόθεσμης υποβολής ή μη υποβολής ή ανακριβούς δήλωσης ή λόγω μη καταβολής τέλους, ως εξής:

α) αν εξοφληθούν εφάπαξ, με απαλλαγή κατά ποσοστό ενενήντα πέντε τοις εκατό (95%),

β) αν εξοφληθούν σε δύο (2) έως έξι (6) δόσεις, με απαλλαγή κατά ποσοστό ογδόντα πέντε τοις εκατό (85%),

γ) αν εξοφληθούν σε επτά (7) έως δώδεκα (12) δόσεις, με απαλλαγή κατά ποσοστό ογδόντα τοις εκατό (80%),

δ) αν εξοφληθούν σε δεκατρείς (13) έως εξήντα (60) δόσεις, με απαλλαγή κατά ποσοστό εβδομήντα πέντε τοις εκατό (75%) 

Β. Οι οφειλές προς τους Δήμους, τις Περιφέρειες και τα νομικά τους πρόσωπα, από φυσικά πρόσωπα τα οποία ΔΕΝ ανήκουν στην κατηγορία του ευάλωτου οφειλέτη της παρ. 1 του άρθρου 25 του ν. 5143/24,  καθώς και από νομικά πρόσωπα, εφόσον αυτές έχουν βεβαιωθεί έως τις 31.10.2024, δύναται, ύστερα από αίτηση του οφειλέτη προς την αρμόδια για την είσπραξή τους υπηρεσία του οικείου δήμου ή της οικείας περιφέρειας ή του νομικού τους προσώπου, να ρυθμίζονται και να εξοφλούνται σε έως εξήντα (60) δόσεις.  

Γ. Οι δόσεις είναι μηνιαίες και ισόποσες πλην της τελευταίας που μπορεί να είναι μικρότερη των υπολοίπων. Κάθε δόση, πλην της τελευταίας, δεν μπορεί να είναι μικρότερη των πενήντα (50) ευρώ.
Δ. Η πληρωμή, είτε του εφάπαξ ποσού είτε της πρώτης δόσης, πραγματοποιείται μέσα σε τρεις (3) εργάσιμες ημέρες από την ημέρα γνώσης του οφειλέτη περί υπαγωγής του στη ρύθμιση, διαφορετικά η ρύθμιση καταργείται αυτοδικαίως. Οι επόμενες δόσεις καταβάλλονται μέχρι την τελευταία εργάσιμη ημέρα του αντίστοιχου μήνα, χωρίς να απαιτείται ιδιαίτερη ειδοποίηση του οφειλέτη. 

Οι αιτήσεις των οφειλετών για την αναβίωση των ρυθμίσεων, υποβάλλονται στον Δήμο μέχρι την 31/01/2025 είτε αυτοπροσώπως στο τμήμα Ταμείου του Δήμου (Δημαρχείο Λιβαδειάς, Οικονομική Υπηρεσία, 3ος όροφος) είτε ταχυδρομικώς (διεύθυνση: πλατεία Λάμπρου Κατσώνη, 32131 Λιβαδειά), είτε μέσω  ηλεκτρονικού ταχυδρομείου στα e-mail: lflokatoulas@livadia.gr, nstamelos@livadia.gr
Πληροφορίες στα τηλέφωνα: 2261350828, 2261350823 και 2261350822
Από το τμήμα Ταμείου
